钦定古今图书集成/明伦汇编/宫闱典/第005卷 > 《元宫词一百首》〈录三十一首〉周定王橚
## 钦定古今图书集成/明伦汇编/宫闱典/第005卷 > 《元宫词一百首》〈录三十一首〉周定王橚

《序》曰：“元起自沙漠，其宫庭事迹，无足观者。然要知一代之事，以记其实，亦可以备史氏之采择焉。永乐元年，钦赐予家一老妪，年七十矣，迺元后之乳姆，女常居宫中，能通元人书翰，知元宫中事最悉。间常细访之，一一备陈其事。故予诗百篇，皆元宫中实事，亦有史未曾载，外人不得而知者，遗之后人，以广多闻焉。” 永乐四年春二月朔日。兰雪轩制

大安楼阁耸云霄，列坐三宫御早朝。政是太平无事
日，九重深处奏《箫韶》。

春日融和上翠台，芳池九曲似流杯。合香殿外花如
锦，不是看花不敢来。

东风吹绽牡丹芽，漠漠轻阴护碧纱。向晓内园春色
重，满栏清露湿桃花。

合香殿倚翠峰头，太液波澄暑雨收。两岸垂杨千百
尺，荷花深处戏龙舟。

阊阖门开拥钺旄，千官侍立晓星高。尚衣欲进虬龙
服，错捧天鹅织锦袍。

侍从常向北方游，龙虎台前正麦秋。信是上京无暑
气，行装五月载貂裘。

灯月交光照绮罗，元宵无处不笙歌。太平宫里时行
乐，辇路香风散玉珂。

《玉京》凉早是初秋，银汉斜分大火流。吹彻《洞箫》天似
水，半钩新月挂西楼。

五色云生七宝台，小山子上数峰排。奇花异草香风
度，不是天仙不到来。

蜜渍金桃始献新，禁城三㐲绝嚣尘。炎蒸微至清宁
殿，玉杵敲冰赐近臣。

月明深院有霜华，开遍阶前紫菊花。凉入绣帏眠不
得，起来窗下拨《琵琶》。

珊瑚枕冷象牙床，耿耿青灯伴月光。不是宫闱有仙
境，如何觉得夜偏长。

金风苑树日光晨，内侍鹰坊出入频。遇著中秋时节
近，剪绒花毯𩰚䳺鹑。
金鸭烧残午夜香，内家初试越罗裳。芳容不肯留春
驻，几阵东风落海棠。

恻恻轻寒透凤帏，夜深前殿按歌归。银台烛烬香销
鼎，困倚屏风脱舞衣。

小楼春浅杏花寒，象鼎烟销宝篆残。情思不忺梳洗
懒，半偏云髻倚阑干。

年年避暑出居庸，北望滦京朔漠中。经过缙云山水
秀，吴姬疑是越江东。

鬼赤遥催驼鼓鸣，短檐毡帽傍车行。上京咫尺山川
好，纳钵南来十八程。

清晓龙闱侍寝回。《松云鬓》，对妆台。绮窗昨夜东风
暖，一树梨花对雨开。

奎章阁下文词盛，太液池边游幸多。南国女官能翰
墨，外间抄得《竹枝歌大都三月柳初黄，内苑群花渐有香。小阁日长人倦
绣，隔帘呼伴去寻芳。

诸方贡物殿前排，召得鹰坊近露台。清晓九关严虎
豹，辽阳先进白雕来。

秋深飞放出郊行，选得驯驹内里乘。野雉满鞍如缀
锦，马前珍重是黄鹰。

春情只在两眉尖，懒向妆台对粉奁。怕见双双莺燕
语，杨花满院不钩帘。

健儿千队足如飞，随从南郊露未晞。鼓吹声中春日
晓，御前咸著只孙衣。

纤纤初月鹅黄嫩，浅浅方池鸭绿澄。内苑秋深天气
冷，越罗衫子换吴绫。

内中演乐教师教，凝碧池头日色高。女伴不来情思
懒，海棠花下共吹箫。

大宴三宫旧典谟，珍羞络绎进行厨。殿前百戏皆呈
应，先向春风舞《鹧鸪》。

莴苣颜色熟樱桃，树底青青草不薅。生怕百禽先啄
破，护花铃索胜琅璈。

榖雨天时尚薄寒，棃花开谢杏花残。内园张盖三宫
宴，细乐喧阗赏牡丹。

晓灯垂焰落银缸，犹自春眠近小窗。唤醒玉人莺语
滑，宝钗敲枕理新腔。